- Англунимос
- <
- 32
- >

32
О Яково гэтосарэлпэ тэ дикхэлпэ лэ Исавоса
1 О Яково жалас пэстерэ дромэса, тай лэ Дэвлэсти янголуря вижылэ англа лэстэ. 2 Кала о Яково додикхля лэн, вов пхэндя:
— Када лэ Дэвлэско таборо! — тай дя алав кодылэ тханэсти Маханаимо*Кадва алав пэрэндярэлпэ, сар «дуй гуртуря». Пхур. евр. дума «маханаим» пэрэндярэлпэ, сар «дуй таборуря»..
3 О Яково бишалдя англа пэстэ манушэн каринг пэско пхрал кай о Исаво андэ пхув Сеиро, андо тхан Эдом. 4 Вов лэнди кадя припхэндя:
— Пхэнэн кадя мэрнэ раести лэ Исавости: «Теро копэли о Яково пхэнэл: Мэ жувавас кай о Лавано тай сымас катэ жы кадылэ десэстэ. 5 Мандэ исы гурува, ослуря, бакрэ тай бузня, бутярнэ тай бутярня. Мэ бишалав кадыя дума мэрнэ раести, соп тэ аракхав тынгимос англа терэ якха».
6 Кодыла бишалдэ мануша рисайлэ палпалэ и пхэндэ лэ Яковости:
— Амэ самас кай теро пхрал, кай о Исаво, тай акана вов екжэно авэл каринг тутэ, тай лэса жан штаршэла манушэн.
7 Андэ бари дар тай пхарэ одеса о Яково розтхадя пэстерэн манушэн, савэ сас лэса, пэ дуй таборуря, тай кадя жэ э гуртуря, о баро ското тай о цыкно ското, и лэ вэрблюдонэн. 8 Вов гындосарэлас: «Сар кай о Исаво помарэла екх таборо, тунче авэр ашэнапэ жундэ тай фиринапэ».
9 О Яково ля тэ мангэлпэ:
— О, Дэл мэрнэ дадэско лэ Авраамоско, Дэл мэрнэ дадэско лэ Исаакоско, о РАЙ, Саво пхэндя манди: «Рисав палпалэ пэ пхув, кай аракхадилян, каринг терэ родуря, тай Мэ дава тути мищимос». 10 Мэ на ашав кодыва тынгимос тай о чячимос, савэ Ту сыкадян Терэ копэлести. Мандэ нисо на сас, екх о дэсто, кала мэ пэрэжылэм о Иордано, ай акана мэ рисайвав палпалэ дуе таборурэнца. 11 Мангав Тут, фирисар ман мэрнэ пхралэстерэ вастэндар лэ Исавостар, пала кода со мэ дарав, вов авэла тай помарэла ман и лэ бэятонэн лэ дэянца. 12 Ке Ту пхэндян: «Мэ чячес дава тути мищимос тай терава терэ бэятонэн кадя бут, сар о чишай паша баро паи, саво нащи тэ пэрэадинос».
13 О Яково прондярдя котэ ся рят. Колэстар, со сас лэстэ, вов витидя подарко пэстерэ пхралэсти лэ Исавости: 14 дуйшэла бузнян тай дуйдэша бузнэн, дуйшэла бакрян тай дуйдэша бакрэн, 15 триндэша вэрблюдицэ лэ вэрблюжонконэнца, саранда гурунян тай дэшэн гурувэн, дуйдэша ослицэн тай дэшэ ослонэн. 16 Вов тходя пэ кажно гурто пэ екх копэли тай пхэндя лэнди:
— Жан англа мандэ тай ритярэн машкара э гуртуря варисави-то дуримос екх екхэстар.
17 Вов сытярдя кодылэ манушэс, саво жалас англал:
— Кала мэрно пхрал о Исаво поджала тутэ тай пушэла: «Каско сан? Каринг жас? Каско ското даравэс?» — 18 тунче ту пхэн: «О ското терэ копэлеско лэ Яковоско. Када подарко лэстар мэрнэ раести лэ Исавости, ай екжэно вов жал пала амэндэ».
19 Вов сытярдя и лэ дуйтонэс, и лэ тритонэс, и саворэн аврэн, савэ жанас пала гурто:
— Тай тумэ кадя жэ пхэнэн лэ Исавости, кала вов тумэнца дикхэлапэ. 20 Ай инке пхэнэн: «Теро копэли о Яково жал пала амэндэ».
Пала кода со вов гындосарэлас: «Мэ ковлярава лэско ди кадылэ даронэнца, савэ бишалав англа мандэ. Ай тунче, кала амэ дикхасапэ, вов авэла лашо каринг мандэ».
21 Кадя лэ Яковости даруря сас бишалдэ англэ, ай вов рятярдя андо таборо.
22 Кодыя рят о Яково ущиля тай ля пэстерэ дуен ромнян, дуен копэльницэн тай дэшуекхэ шавэн тай андо бродо пэрэжыля э лэн Ябоко. 23 Вов пэрэндярдя лэн тай ся пэско мищимос пэ авэр риг ла лэнако.
О Яково лэл алав Израилё
24 Тунче о Яково ашыляпэ екхжэно, тай Варико бирояспэ лэса жы каринг э тэсара. 25 Кала Кодыва дикхля, со нащи бирой, Вов ляпэ каринг ла кущикако кокало лэ Яковоко, кадя кай о кокало изля па тхан. 26 Вов пхэндя:
— Мэк Ман, ваздэлпэ э тэсара.
Ай о Яково пхэндя:
— На мэкава, покэ на бахталисарэса ман.
27 Вов пушля:
— Сар акхарэн тут?
— Яково, — пхэндя вов.
28 Тунче Вов пхэндя:
— Кадылэ десэстар тут на лэна тэ акхарэн Яково, ай Израилё†Анда пхур. евр. алав «Йисраэл» пхэнэлпэ сар алава «сара» (вов марэласпэ) и «Эл» (Дэл). , пала кода со ту биросайлян лэ Дэвлэса тай лэ манушэнца и биросардян.
29 О Яково пхэндя:
— Мангав Тут, пхэн манди Теро алав.
Ай Вов пхэндя:
— Состар ту пушэс Мэрно алав?
Тай Вов бахталисардя лэс котэ.
30 О Яково дя алав кодылэ тханэсти Пениэло‡Пхур. евр. дума «Пэни-Эл» пэрэндярэлпэ сар «Дэвлэско муй».. Вов пхэндя: «Мэ дикхлэм лэ Дэвлэс муй муестэ тай ашылэмпэ жундо».
31 О кхам вазгляпэ понадэ лэстэ, кала вов прожалас о Пениэло. Вов лангалас пэ пэско пэрно. 32 Акэ пала со жы кадылэ десэстэ э израильтянуря на хан э жыла андо пулпа: ке Дэл ляпэ кай жыла андо пулпа лэ Яковости.

- Англунимос
- <
- 32
- >

*32:2 Кадва алав пэрэндярэлпэ, сар «дуй гуртуря». Пхур. евр. дума «маханаим» пэрэндярэлпэ, сар «дуй таборуря».

†32:28 Анда пхур. евр. алав «Йисраэл» пхэнэлпэ сар алава «сара» (вов марэласпэ) и «Эл» (Дэл).

‡32:30 Пхур. евр. дума «Пэни-Эл» пэрэндярэлпэ сар «Дэвлэско муй».

© 2021 PBT