- Англунимос
- <
- 25
- >

25
Лэ Авраамоско жувимос тай лэско мэримос
1 О Авраамо ля пэсти авря ромня, савя акхарэнас Хетура. 2 Латар лэстэ аракхадилэ о Зимрано, о Йокшано, о Медано, о Мидьяно, о Ишбако тай о Шуахо. 3 О Йокшано сас о дад лэ Шэваско тай лэ Деданоско. Э бэяцэ лэ Деданостерэ сас э ашурея, летушэя тай э леумея. 4 Э шавэ лэ Мидьяностерэ сас о Эфа, о Эферо, о Ханохо, о Авида тай о Элдага. Саворэ вонэ сас бэяцэ ла Хетурати.
5 О Авраамо ашадя ся, со сас лэстэ, лэ Исаакости. 6 Ай лэ шавэнди лэ копэльницэндар-ромняндар, савэ сас кай о Авраамо, вов, сар сас инке жундо, дя подаркуря тай отбишалдя лэн пэстерэ шавэстар лэ Исаакостар по востоко, андэ восточно пхув.
7 О Авраамо прожудя 175 бэрша. 8 Вов атшадя пэстар о духо и муля андэ пэстерэ барэ бэрша, сас чяло лэ жувимастар и жылятар кай пэстерэ мулэ папуря. 9 Лэстерэ шавэ о Исаако тай о Измаило прахосардэ лэс андэ пещера Махпела катар о Мамрэ, пэ мал лэ хетеёстери лэ Эфроностери, саво сас шаво лэ Цохароско. 10 Кадыя мал о Авраамо тиндя кай э хетея. Котэ о Авраамо сас прахомэ катар пэстери ромни Сарра. 11 Кала Авраамо муля, о Дэл бахталисардя лэстерэ шавэс лэ Исаакос. О Исаако жувэлас катар о Бээр-Лахай-Рои.
Лэ Измаилостерэ шавэ
12 Акэ э дума пала Измаило, шаво лэ Авраамоско, савэс андя лэ Авраамости э Агарь египтянка, ла Саррати копэльница, тай пала лэстерэ потомкуря. 13 Акэ лэ Измаилостерэ шавэнди алава, сар вонэ аракхадилэ екх пала екхэстэ: о Невайото, англуно шаво лэ Измаилоско, о Кедаро, о Адбеэло, о Мивсаимо, 14 о Мишма, о Дума, о Маса, 15 о Хададо, о Тема, о Етуро, о Нафишо тай о Кедма. 16 Када алава лэ Измаилостерэ шавэнго, дэшудуй барэдэра, лэнди породуря, гава тай таборуря.
17 О Измаило прожудя 137 бэрша. Вов атшадя пэстар о духо и муля, и жылятар кай пэстерэ мулэ папуря. 18 Лэстерэ бэяцэ жувэнас пэ тхана пай пхув, сави цырдэласпэ ла Хавилатар жы каринг о Шуро, паша лэ египтоско бряго, па дром каринг о Ашуро. И вонэ жувэнас андэ холи саворэнца пэстерэ пхралэнца.
Э шавэ лэ Исаакости о Яково тай о Исаво
19 Акэ э дума пала Исаако, шаво лэ Авраамоско, тай пала лэстерэ потомкуря.
Кай о Авраамо аркхадиля о Исаако. 20 Лэ Исаакости сас саранда бэрша, кала вов ля ла Ревэка, лэ арамеёстеря лэ Бетуилостеря щя. Вов сас катар э пхув Падан-Арамо. Вой сас лэ арамеёстеря лэ Лаваностеря пхья.
21 О Исаако мангэласпэ лэ РАЕСТИ пала пэстери ромни, пала кода со латэ на сас бэяцэ. О РАЙ ля сама пэ лэско мангимос, тай лэсти ромни э Ревэка ашыля пхари. 22 Э бэяцэ латэ андо йило линэ тэ марэн екх екхэс. Э Ревэка пхэндя:
— Пала со када манди?
Вой жыля тэ пушэл лэ РАЕСТАР. 23 О РАЙ пхэндя лати:
— Андэ теро йило исы дуй породуря,
тутар авэна и росжанапэ дуй народуря.
Екх народо авэла майзорало аврэстар,
тай о барэдэр пхрал авэла копэли кай о цыкно пхрал.
24 Кала авиля лати э время тэ анэл бэятонэн, андэ лако йило чячес сас дуй шаворэ-близнецуря. 25 О англуно аракхадиля лоло, тай ся лэстери тила сас ушаради андэ балэндэ, сар пислатери йида. Пала кода динэ лэсти алав Исаво. 26 Тунче сыкадиля лэско пхрал, саво ритярдёласпэ лэ вастэса пала пэрно лэ Исавоско, пала кода динэ лэсти алав Яково*Анда пхур. евр. шыб алав «Яков» ашунэлпэ сар «акев» (пэрно).. Лэ Исаакости сас шовдэша бэрша, кала э Ревэка андя лэн.
О Исаво битинэл пэско англуно аракхадилимос
27 Кала э бэяцэ вибариле, о Исаво тердяпэ лашо астаримари, малянго мануш, ай о Яково сас мануш ковло, саво жувэлас андэ катунэ. 28 Лэ Исаакости фартэ чялёлас тэ хал тадо дыко мас, тай вов будэр камэлас лэ Исавос, ай э Ревэка будэр камэлас лэ Яковос.
29 Екхвар, кала о Яково тавэлас хамос, о Исаво авиля ла малятар фартэ бокхало. 30 Вов пхэндя лэ Яковости:
— Майито, дэ манди найбут тэ хав кода лоло хамос, саво ту тавэс! Мэ мэрав бокхатар!
Акэ состар лэсти инке динэ алав Эдомо†Анда пхур. евр. шыб алав «Эдом» ашунэлпэ сар алав «адом» (лоло)..
31 О Яково пхэндя:
— Данглал битин манди теро англуно тхан‡Англуно тхан — када тхан лэ майпхурэс шавэс (саво аракхадиляпэ англуно) андэ ери. Вов сас майбаро машкар пхрала и лэсти дэласпэ майбаро котор андай дадэско хулаимос..
32 — Мэ мэрав бокхатар, — пхэндя о Исаво. — Со манди кодылэ англунэ тханэстар?
33 О Яково пхэндя:
— Данглал солаха.
Вов солахая тай кадя битиндя пэско англунимос лэ Яковости.
34 Тунче о Яково дя лэ Исавости марно тай чечевично хамос. Вов халя, пиля, ущиля и жылятар. Кадя о Исаво тходя андо нисо пэско англунимос.

- Англунимос
- <
- 25
- >

*25:26 Анда пхур. евр. шыб алав «Яков» ашунэлпэ сар «акев» (пэрно).

†25:30 Анда пхур. евр. шыб алав «Эдом» ашунэлпэ сар алав «адом» (лоло).

‡25:31 Англуно тхан — када тхан лэ майпхурэс шавэс (саво аракхадиляпэ англуно) андэ ери. Вов сас майбаро машкар пхрала и лэсти дэласпэ майбаро котор андай дадэско хулаимос.

© 2021 PBT